b'\n_START_ARTICLE_\nFaust\n_START_PARAGRAPH_\nFaust je glavna oseba istoimenske zgodbe._NEWLINE_Zgodba o vedo\xc5\xbeeljnem doktorju Faustu in njegovi pogodbi s hudi\xc4\x8dem je poleg romana o tragi\xc4\x8dni ljubezni med Tristanom in Izoldo ter zgodbe o lahko\xc5\xbeivem \xc5\xa1panskem plemi\xc4\x8du Don Juanu Tenoriu najbolj znan in navdihujo\xc4\x8d mit klasi\xc4\x8dnega in romanti\xc4\x8dnega obdobja evropske umetnosti. Pravi doktor Faust je bil neki okoli leta 1540 umrli nem\xc5\xa1ki \xc4\x8darodej in alkimist. Njegovo \xc5\xbeivljenje je opisano v anonimni knjigi iz leta 1587, kjer je domnevno luteranski avtor resni\xc4\x8dnim dogodkom dodal drobce zgodb o biblijskem Simonu \xc4\x8carodeju (Simon Mag), o keltskem \xc4\x8darovniku Merlinu in o u\xc4\x8denem srednjeve\xc5\xa1kem menihu Rogerju Baconu. Temo je leta 1604 literarno obdelal angle\xc5\xa1ki elizabetinski dramatik Cristopher Marlowe._NEWLINE_Najpopolnej\xc5\xa1a izpeljava zgodbe pa je znamenita pesnitev Johanna Wolfganga Goetheja (prvi del je nastal leta 1808, drugi del pa leta 1832), ki je v prvem delu s tragi\xc4\x8dno zgodbo o zapeljanem dekletu, v drugem delu pa s spoznanjem glavnega junaka, da je lahko sam sre\xc4\x8den le, \xc4\x8de izbolj\xc5\xa1a svet, v katerem \xc5\xbeivi, dal mitu o Faustu tiste \xc4\x8dlove\xc5\xa1ke razse\xc5\xbenosti, ki nas navdihujejo \xc5\xa1e danes. Faustovo iskanje smisla \xc5\xbeivljenja, Marjeti\xc4\x8dina bol in Mefistova prekanjena zloba so navdihovali mnoge slikarje, glasbenike in pisatelje. _NEWLINE_Beethoven je nameraval napisati skladbo na to temo, Franz Schubert je zlo\xc5\xbeil \xc4\x8dudovit samospev, Franz Liszt je napisal Faustovo simfonijo ter \xc5\xa1tiri Mefistove val\xc4\x8dke, Hector Berlioz je napisal simfonijo Faustovo pogubljenje, Charles Gounod je zlo\xc5\xbeil opero Faust, Arrigo Boito pa opero Mefistofeles. Lik hudi\xc4\x8da je kot simbol zla v ljudeh globoko vznemirjal Dostojevskega, ki mu je posvetil posebno poglavje v romanu Bratje Karamazovi, Thomas Mann pa je v romanu Doktor Faustus mit o Faustu povezal s katastrofo Nem\xc4\x8dije in Evrope v prvi polovici prej\xc5\xa1njega stoletja.\n_START_SECTION_\nResni\xc4\x8dni Faust\n_START_PARAGRAPH_\nResni\xc4\x8dni doktor Johann Georg Faust (* ok. 1480, \xe2\x80\xa0 ok. 1541) je bil predavatelj v za\xc4\x8detku 16. stoletja na Univerzi v Heidelbergu. Ukvarjal se je z medicino in je dosegal nenavadne ozdravitve pri svojih pacientih, zato so ga kolegi osumili, da je v gozdu Speser leta 1515 prodal svojo du\xc5\xa1o hudi\xc4\x8du, za nagrado pa je dobil dve leti mladosti, nekaj splo\xc5\xa1nih znanj in sposobnost napovedovanja prihodnosti. Luter ga je anatemiziral in ga poslal v zapor.'